Oulun kulttuuripääkaupunkihankkeen tärkeistä verkkotunnuksista kehkeytyi mehevä riita.

Tunteet leimahtivat kulttuuripääkaupungiksi tähtäävän Oulun domainin omistuksesta. ISMO PEKKARINEN/AOP

Yrittäjä Taneli Tuomaala antaa Oulun kaupungille ilmaiseksi oulu2026.fi-domainin, jonka oli Emporia Group -yrityksensä nimiin rekisteröinyt.

Asia liittyy Oulun kulttuuripääkaupunkihakuun. Oulu on hakenut vuoden 2026 Euroopan kulttuuripääkaupungiksi. Tuomaala varasi jo viime vuonna kyseisen domainin sekä perusti yritykselleen aputoiminimen Oulu2026. Lisäksi hän on perustanut muun maussa Instagram-, Twitter-, ja Facebook-profiileja.

Hän on perustanut myös muita vastaavan tyylisiä aputoiminimiä, kuten MyOulu, MyTampere, MyTurku ja Tampere2026. Myös Tampereella on puhuttu kulttuuripääkaupungiksi hakemisesta.

Aluksi Tuomaala harkitsi domainin ja oheispalvelujen myymistä 12 000 euroa kertamaksulla tai 900 euron kuukausivuokralla. Hän oli asiasta myös yhteydessä Oulun kaupunkiin. Domainien varaamisessa tai niiden myynnissä ei ole mitään laitonta.

Olisi pitänyt ymmärtää

Tuomaalan hinnalle ei Oulun kaupungin puolelta lämmetty. Domainvarauksesta ja aputoiminimistä uutisoi ensin Kaleva 1. maaliskuuta. Oulu2026-hankejohtaja Piia Rantala-Korhonen sanoi lehdessä, että domainasia tuli yllätyksenä Oululle.

- Emporia Group on rekisteröitynyt aputoiminimekseen Oulu2026. Tämä tunnus on sattumalta tämän meidän kulttuuripääkaupungiksi hakuvaiheemme tunnus, Rantala-Korhonen sanoi.

Rantala-Korhonen kertoo Iltalehdelle, että sellainen menettelytapa ei sovi kaupungille, että ostetaan tunnuksia ilman hankintaprosessia.

- Kaupungilla on omat hankintamenettelyt. Kaupunki ei voi toimia niin, että joku ikään kuin esiintyy kaupungin hakuorganisaation nimissä ja sitten kauppaa meille sitä statusta, joka ei voi muille kuulua kuin kaupungille. Mehän oltiin hanke perustettu ja niitä nimivariaatioita on olemassa. Oli ehkä sellainen episodi, jota ei olisi tähän hakuun tarvittu.

Rantala-Korhonen kertoo Tuomaalan tehneen kyseisen 12 000 euron ostohinnan tai 900 euron kuukausivuokran tarjouksen.

- Siinä vaiheessa oli todettu jo, että emme niitä tarvitse niin kipeästi, että lähtisimme sellaisia summia siitä maksamaan.

Hän myöntää, että domainit ja muut olisi pitänyt tajuta varata aiemmin.

- Näin jälkikäteen ajatellen olisi pitänyt ymmärtää niitä varata, mutta toisaalta kun ainoastaan kaupunki voi olla hakijana, ei ajateltu, että joku keksii tästä bisnesraon ja varaa sellaisen nimen, joka käytännön mukaan on kulttuuripääkaupungin hakunimi. Olen tietenkin tyytyväinen, että tässä kävi lopulta näin.

Oulu näytti keskisormea

Tuomaala kertoo saaneensa jopa uhkauksia asian tultua julkisuuteen.

- Yrityksen toimialana on kaikki laillinen liiketoiminta. Sen puitteissa on aputoiminimiä, joilla on erilaisia kaupallisia tavoitteita. Nyt pienestä perheyrityksestä on koetettu tehdä tällainen yritys, joka poimii osoitteita ja kauppaa niitä. Tulkinta on täysin harhainen ja täysin virheellinen. Olen saanut ihan riittävästi uhkauksia tämän perusteella, kun meitä niputetaan laittomaan toimintaan.

Hän sanoo Oulun suhtautuneen hyvin nyrpeästi hänen tarjoukseensa, jota kutsuu muuksikin kuin vain nettiosoitteeksi tai someprofiileiksi.

- Olen kaupunkiin ollut yhteydessä, mutta siellä vedettiin palkokasvit nenään. Lähinnä juristikollega on ollut puhekykyinen, mutta muut eivät siellä halua edes aidosti keskustella.

Tuomaala kertoo ensimmäisen yhteydenoton tulleen kaupungilta. Hän kertoo miettineensä hintapyynnöksi 12 000 euroa iltalenkillä.

- He kysyivät ja menin kertomaan tarjouksen. Puntaroin, että se on kuusinumeroinen luku potentiaaliltaan, mutta laitetaan sinne kohtuullinen tarjous. Se on sama kuin kaupunginjohtajan palkka vähän alennettuna. Ajattelin, että pistetään se vähän alaspäin. Sitten sieltä vedettiin se julkisuuteen. Me tarjosimme toiminimeä kaikella potentiaalillaan, domain ja someprofiilit ja Oulun kaupungilta suunnilleen näytettiin keskisormea. Ei julkinen toimija näin tietenkään tee, mutta vastaus oli ylimielinen.

Olisin pelastanut ne

Tuomaala kokee olleensa jopa pelastamassa kyseiset verkkonimet Oulun kaupungille.

- On sellainen oletus, että julkisella toimijalla on joku oikeus joihinkin asioihin. Sitten kun herätään ja havahdutaan, että asiassa voisi jotain tehdä, niin eihän se ole yllättävää, että yksityinen on toiminut jo, kun julkinen vasta herää.

Lopulta Tuomaala kertoi antavansa Oulu2026-tunnukset Oululle, jonka tavoitteena on olla Euroopan kulttuuripääkaupunki vuonna 2026.

- Pienenä yrittäjänä ja laillista yritystoimintaa harjoittavana ja hakevana olen lähinnä ollut hämmentynyt. Ei intresseissä ole olla missään määrin hankala. Teen mielellään minkä tahansa kulttuuripääkaupungiksi pyrkivän kaupungin kanssa töitä.

Täsmennys kello 22.18: Yrityksen tarjous sisälsi domainin lisäksi muita palveluja, kuten toiminimen ja sometilejä.